# Csongrád Város Jegyzőjétől „M”

Témafelelős: dr. Barcsi Judit

Száma: Önk/9-1/2023

***ELŐTERJESZTÉS***

**Csongrád Városi Önkormányzat Képviselő-testületének**

**2023. január 26-ai ülésére**

**Tárgy:** a zöldterületek és a fás szárú növények védelmének helyi szabályairól szóló 56/2016. (XII. 23.) önkormányzati rendelet módosítása

# Tisztelt Képviselő-testület!

A Képviselő-testület 2022. novemberi 24-i ülésén elvi döntést hozott arról, hogy szigorítja a zöldterületek és a fás szárú növények védelmének helyi szabályairól szóló 56/2016. (XII. 23.) önkormányzati rendeletet a zöldterületi pakolás vonatkozásában oly módon, hogy a körzet önkormányzati képviselőit megkeresve kijelöl olyan városrészeket és/vagy utcákat, utcarészeket, ahol az **ingatlan előtti zöldterületi parkolás az ingatlan tulajdonosa számára sem megengedett.**

A beérkezett észrevételeket figyelembe véve javasolom, hogy **a szigorúbb szabályozás a kiemelt szegélyek mentén** valósuljon meg, így például: Fő utca, Arany János utca, Vasút utca, Zsinór utca, Dob utca, Kereszt utca, Erzsébet utca, Hársfa utca, Muskátli utca, Gyöngyvirág utca, Tulipán utca, Gr. Andrássy Gy. utca, Kerek-árok, Ifjúság tér, Szentesi út, Dózsa Gy. tér, Hunyadi tér érintett szakaszain és valamennyi parkosított területen. A javaslat értelmében a város más utcáiban az ingatlan előtti zöldterületet az ingatlan tulajdonosa parkolás céljára továbbra is használhatja.

A tervezet értelmében a módosítás - a lakosság tájékoztatása érdekében, figyelemmel a vegetációs időszak kezdetére is - 2023. április 1. napján lép hatályba. Ezen idő elegendő arra is, hogy az érintett utcaszakaszokon a házak előtti közterületen - az útkezelő előzetes hozzájárulásával - parkolók kiépítésére is sor kerülhessen.

Fentiek alapján kérem a T. Képviselő-testületet, hogy a rendelet-tervezetet vitassa meg és fogadja el!

A Rendelet módosításának várható következményeiről – az előzetes hatásvizsgálat eredményéről az alábbi tájékoztatást adom:

1. **1. A rendelet megalkotásának valamennyi jelentősnek ítélt hatása, különösen:**

*1.1. Társadalmi, gazdasági, költségvetési hatása:*

           A szabályozási tárgykör szigorítása – igazodva a gyakorlati jogalkalmazáshoz – a zöldterület védelmét szolgálja.

*1.2. Környezeti és egészségi következményei***:**

           A rendelet módosítására a Város zöldterületének fokozott védelmének érdekében kerül sor.

*1.3. Adminisztratív terheket befolyásoló hatása***:**

           A rendelet módosítása többlet adminisztrációs teherrel nem jár.

**2. A jogszabály megalkotásának szükségessége, a jogalkotás elmaradásának várható következményei:**

A rendelet módosítása környezetvédelmi okokból szükséges.

**3. A jogszabály alkalmazásához szükséges személyi, szervezeti, tárgyi és pénzügyi     feltételek:**

A rendelet alkalmazása nem igényel többlet személyi és tárgyi feltételt.

Kérem a Tisztelt Képviselő-testületet az előterjesztés megtárgyalására és a rendelet-tervezet elfogadására.

Csongrád, 2023. január 18.

Dr. Juhász László

jegyző

**Csongrád Város Önkormányzata Képviselő-testületének .../.... (...) önkormányzati rendelete**

**a zöldterületek és a fásszárú növények védelmének helyi szabályairól szóló 56/2016.(XII.23.)önkormányzati rendelet módosításáról**

Csongrád Városi Önkormányzat Képviselő-testülete az Alaptörvény 32. cikk (1) bekezdés a) pontjában, a környezet védelmének általános szabályairól szóló 1995. évi LIII. törvény 48. § (1) és (2) bekezdéseiben és a fás szárú növények védelméről szóló 346/2008. (XII. 30.) Kormányrendelet 8. § (4) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 11. pontjában meghatározott feladatkörében eljárva, a környezet védelmének általános szabályairól szóló 1995. évi LIII. tv. 48. §-ában biztosított véleményezési jogkörében eljáró illetékes környezetvédelmi igazgatási szerv véleményének kikérésével a következőket rendeli el.

**1. §**

A zöldterületek és a fás szárú növények védelmének helyi szabályairól szóló 56/2016.(XII.23.) önkormányzati rendelet 8. §-a a következő (1b) bekezdéssel egészül ki:

„(1b) Az (1a) bekezdéstől eltérően nem mentesül a jogkövetkezmény alól a magánszemély, ha kiemelt járdaszegéllyel övezett zöldterületen parkol.”

**2. §**

Ez a rendelet 2023. április 1-jén lép hatályba.

|  |  |
| --- | --- |
| Bedő Tamás sk. polgármester | Dr. Juhász László sk.  jegyző |

Végső előterjesztői indokolás

A szabályozási tárgykör szigorítása - igazodva a gyakorlati jogalkalmazáshoz - a zöldterület védelmét szolgálja. A rendelet módosítására a Város zöldterületének fokozott védelmének érdekében kerül sor.